Document ID: 31989R0288

*****
ΚΑΝΟΝΙΣΜΟΣ (ΕΟΚ) αριθ. 288/89 ΤΗΣ ΕΠΙΤΡΟΠΗΣ
της 3ης Φεβρουαρίου 1989
σχετικά με τον προσδιορισμό της καταγωγής ολοκληρωμένων κυκλωμάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 802/68 του Συμβουλίου της 27ης Ιουνίου 1968 σχετικά με τον κοινό ορισμό της έννοιας της καταγωγής των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 3860/87 (2), και ιδίως το άρθρο 14,
Εκτιμώντας:
ότι το άρθρο 5 του κανονισμού (ΕΟΚ) αριθ. 802/68 ορίζει ότι εμπόρευμα στην παραγωγή του οποίου παρεμβάλλονται δύο ή περισσότερες χώρες θεωρείται ως καταγόμενο από τη χώρα όπου έγινε η τελευταία ουσιώδης μεταποίηση ή κατεργασία οικονομικά δικαιολογημένη, η οποία πραγματοποιήθηκε σε επιχείρηση εξοπλισμένη για το σκοπό αυτό και κατέληξε στην κατασκευή ενός νέου προϊόντος ή ενός προϊόντος αντιπροσωπεύοντος σημαντικό στάδιο παραγωγής·
ότι για τα ολοκληρωμένα κυκλώματα η ποικιλία των εργασιών που περιλαμβάνονται στην κατασκευή καθιστά αναγκαίο να προσδιοριστεί η τελευταία ουσιώδης μεταποίηση ή κατεργασία για την εφαρμογή του άρθρου 5 του κανονισμού (ΕΟΚ) αριθ. 802/68·
ότι η διάχυση είναι το στάδιο της κατασκευής που είναι τεχνικά εξαιρετικά πολύπλοκο, απαιτεί μεγάλη ακρίβεια και προϋποθέτει μεγάλες επενδύσεις για έρευνα· ότι, στα πλαίσια του συνόλου των αναγκαίων εργασιών για την κατασκευή ολοκληρωμένων κυκλωμάτων, θεωρείται ότι οι εργασίες κατασκευής που ακολουθούν τις εργασίες διάχυσης (όπως η συναρμολόγηση και οι δοκιμές) είναι πολύ λιγότερο σημαντικές από τη διάχυση, οπότε δεν είναι δυνατόν να συνιστούν μεμονωμένα ή στο σύνολό τους ουσιώδη κατεργασία και επομένως δεν πληρούν τον όρο να αποτελούν την τελευταία ουσιώδη κατεργασία κατά την κατασκευή ολοκληρωμένων κυκλωμάτων· ότι η διάχυση με την οποία συμπληρώνεται η διανοητική συμβολή προς το ολοκληρωμένο κύκλωμα, το οποίο διαθέτει πλέον όλες τις λειτουργικές του δυνατότητες, πρέπει να οριστεί, για την εφαρμογή του άρθρου 5 του κανονισμού (ΕΟΚ) αριθ. 802/68, ως η τελευταία ουσιώδης κατεργασία στην κατασκευή ολοκληρωμένων κυκλωμάτων· ότι η διάχυση, στο πλαίσιο αυτό, ορίζεται ως η διαδικασία με την οποία τα ολοκληρωμένα κυκλώματα σχηματίζονται σε υπόστρωμα ημιαγωγού με την επιλεκτική εισαγωγή κατάλληλης πρόσμειξης·
ότι τα μέτρα που προβλέπονται στον παρόντα κανονισμό σύμφωνα με τη γνώμη της Επιτροπής Καταγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η κατασκευή ολοκληρωμένων κυκλωμάτων προσδίδει στο εν λόγω προϊόν την καταγωγή της χώρας όπου αυτή πραγματοποιήθηκε μόνον εφόσον πληρούνται οι προϋποθέσεις που αναφέρονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει τρεις μέρες μετά την ημερομηνία της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 1989.

Labels: 3
1